Ir-Regolament tal-Kummissjoni (KE) Nru 2883/94
tat-28 ta' Novembru 1994
li jistabbixxi bilanċ imbassar għall-provvista lill-Gżejjer Kanari ta' prodotti agrikoli koperti minn miżuri speċifiċi li hemm provvediment dwarhom fl-Artikoli 2, 3, 4 u 5 tar-Regolament tal-Kunsill (KEE) Nru 1601/92
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 1601/92 tal-15 Ġunju 1992 li jikkonċerna miżuri speċifiċi għall-Gżejjer Kanari [1], fir-rigward ta' ċerti prodotti agrikoli, kif emendat bir-Regolament tal-Kummissjoni (KE) Nru 1974/94 [2], u partikolarment l-Artikoli 2, 3 (4), 4 (4), u 5 (2) tiegħu,
Billi l-miżuri, introdotti bir-Regolament (KEE) Nru 1601/92, intiż sabiex jikkumpensa fir-rigward tal-provvista ta' ċerti prodotti agrikoli, is-sitwazzjoni ġeografika tal-Gżejjer Kanari, jikkonsistu f'eżenzjoni minn dazji fuq l-importazzjoni (dazji doganali u taxxi agrikoli), u l-għoti ta' l-għajnuna sabiex tħeġġeg il-kunsinna ta' prodotti agrikoli mill-Komunità; billi l-arranġamenti jinkludu wkoll għajnuna għall-provvista ta' annimali ta' razza pura għat-tgħammir sabiex jiġi żviluppat il-potenzjal għall-produzzjoni tal-Gżejjer;
Billi skond l-Artikolu 2 tar-Regolament (KEE) Nru 1601/92 dawn l-arranġamenti jinkludu ħtiġiet għall-konsum uman dirett, u għall-ipproċessar u l-ippakkjar fil-Gżejjer ta' prodotti elenkati fl-Anness għall-imsemmi Regolament; billi l-assessjar ta' dawn il-ħtiġiet isir kull sena fil-kuntest ta' bilanċ imbassar ta' provvista li jista' jiġi rivedut matul is-sena fid-dawl ta' żviluppi fil-ħtiġiet tal-Gżejjer; billi l-assesjar tal-ħtiġiet tal-industriji tal-ipproċessar u l-ippakkjar, fir-rigward ta' prodotti intiżi għas-suq lokali jew tradizzjonalment mibghuta lill-bqija tal-Komunità, jistgħu jirriżultaw fl-istabbeliment ta' bilanċ imbassar ta' provvista separata;
Billi fl-interess ta' kjarezza u trasparenza, kif ukoll tal-istandardizzar tal-metodu ta' l-assesjar, il-bilanċ imbassar tal-provvista għall-prodotti agrikoli koperti bis-setturi differenti tas-suq għandhom jiġu nklużi f'dokument wieħed; barra minn hekk wara li kkunsidrat il-ħtiġiet speċifiċi tal-industriji tal-ipproċessar u tal-ippakkjar, bilanċ tal-provvista separat għal dak l-użu għandu jkun stabbilit meta jkun meħtieġ;
Billi, sabiex tkun iffaċilitata l-amministrazzjoni tal-bilanċ tal-provvista, ċerti marġini ta' flessibilità fl-allokazzjoni tal-kwantitajiet iffissati fil-bilanċ tal-provvista għandhom ikunu permissibbli, bejn ċerti intestaturi, u bejn il-parti fissa għall-konsum dirett, u dik għall-ipproċessar jew l-ippakkjar;
Billi sakemm joħroġ ir-riżultat ta' l-evalwazzjoni ta' l-applikazzjoni ta' l-arranġamenti tal-provvista speċifika għall-Gżejjer Kanari, il-bilanċi mbassra ta' provvista f'diversi okkażjonijiet mill-1 Lulju 1994 ġew stabbiliti għal perjodi limitati fil-każ tal-biċċa l-kbira tal-prodotti;
Billi fl-interess taċ-ċarezza, fl-istess ħin tad-dħul fis-seħħ mill-1 Diċembru 1994 tar-Regolament tal-Kummissjoni (KE) Nru 2790/94 tas-16 Novembru 1994, li jistabbilixxi regoli dettaljati komuni għall-implimentazzjoni ta' l-arranġamenti speċifiċi għall-provvista ta' ċerti prodotti agrikoli lill-Gżejjer Kanari [3], li jikkostitwixxi reviżjoni tar-Regolament tal-Kummissjoni (KEE) Nru 1695/92 [4], kif l-aħħar emendat bir-Regolament (KEE) Nru 2596/93 [5], bilanċ imbassar ta' provvista għall-prodotti nvoluti għandu jiġi stabbilit biex ikopri l-perjodu sħiħ ta' 12 il-xahar mill-1 ta' Lulju 1994 sat-30 ta' Ġunju 1995, u jinkorpora meta jkun meħtieġ il-bilanċi mbassra ta' provvista parzjali adottati s'issa; billi għandu jiġi mfakkar li mill-1 ta' Diċembru 1994 il-benefiċċji tal-miżuri, sew jekk permezz ta' l-eżenzjoni minn ħlasijiet fuq l-importazzjoni jew l-għoti ta' għajnuniet, iseħħu skond ir-regoli stabbiliti fir-Regolament (KEE) Nru 1695/92;
Billi għandu jiġi mfakkar ukoll li fis-setturi taz-zokkor, l-inbid u l-ħops, il-bilanċi kurrenti ta' provvista mbassra ġew stabbiliti għall-perjodu sħiħ ta' 12 il-xahar mir-Regolamenti (KE) Nru 1443/94 [6], (KE) Nru 1742/94 [7] u (KE) Nru 1818/94 [8] rispettivament; billi m'huwiex meħtieġ li dawn jiġu nklużi f'dan ir-Regolament fir-rigward tal-perjodu mill-1 Lulju 1994 sat-30 Ġunju 1995;
Billi bil-għan li tissaħħaħ l-għodda disponibbli għall-awtoritajiet kompetenti sabiex jiġi assigurat it-tħaddim tajjeb ta' l-arranġamenti ta' provvista, kwantita massima għal kull ċertifikat li jiġi mitlub għandha tiġi stabbilita meta jkun meħtieġ sabiex jiġu evitati riskji serji ta' disturbi fis-suq tal-Gżejjer Kanari jew biex jiġi evitat l-iżvilupp ta' l-azzjonijiet spekulattivi ta' preġudizzju għall-funzjonament mingħajr diffikultajiet ta' l-arranġamenti tal-provvista; billi huwa meħtieġ għalhekk li jiġi emendat ir-Regolament (KE) Nru 2790/94;
Billi d-dispożizzjonijiet ta' dan ir-Regolament għandhom jidħlu fis-seħħ sa mill-pubblikazzjoni tagħhom, fl-istess jum li jidħol fis-seħħ ir-Regolament (KE) Nru 2790/94;
Billi l-miżuri li hemm provvediment dwarhom f'dan ir-Regolament huma skond l-opinjoni tal-Kumitati ta' Ġestjoni kkonċernati,
ADOTTAT DAN IR-REGOLAMENT:
Artikolu 1
Għall-iskopijiet ta' l-Artikoli 2, 3, 4 u 5 tar-Regolament tal-Kunsill (KEE) Nru 1601/92 il-kwantitajiet fil-bilanċ ta' provvista mbassar li għandhom igawdu, kif ikun xieraq, minn eżenzjoni minn ħlasijiet fuq l-importazzjoni fil-każ ta' prodotti li jiġu minn pajjiżi terzi, jew mill-ħlas ta' l-għajnuna tal-Komunità fil-każ ta' prodotti li ġejjin mis-suq tal-Komunità, huma kif indikati fl-Annessi. Meta, fir-rigward ta' prodotti partikolari ammonti separati jiġu fissati fil-bilanċ ta' provvista mbassra għall-konsum dirett, u għall-ipproċessar u/jew ippakkjar rispettivament, aġġustament fl-analiżi bejn l-użu stipulat huwa permissibbli, sa limitu ta' 20 % tal-kwantità totali stabbilita għal dak il-prodott.
Artikolu 2
L-Artikolu 8(a) huwa miżjud fir-Regolament (KE) Nru 2790/94:
"L-Artikolu 8(a)
Sakemm ikun strettament meħtieġ li jiġu evitati disturbi fis-suq tal-Gżejjer Kanari, jew l-insegwiment ta' azzjonijiet spekulattivi ta' preġudizzju għall-funzjonament mingħajr diffikultajiet ta' l-arranġamenti tal-provvista, l-awtoritajiet kompetenti għandhom jiffissaw il-kwantita massima għal kull ċertifikat li jintalab.
L-awtoritajiet kompetenti għandhom jinnotifikaw immedjatament lill-Kummissjoni bl-okkażjonijiet li fihom dan l-Artikolu jiġi applikat."
Artikolu 3
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-28 ta' Novembru 1994.